
[bookmark: _Toc0]Készítsük fel a kertet a télre! Néhány egyszerű lépéssel sokat tehetünk dísznövényeink védelméért
A hideg hónapok közeledtével érdemes időben felkészíteni kertünk és balkonunk dísznövényeit a téli időjárásra. A megfelelő takarás, a fagyérzékeny növények szakszerű teleltetése és a cserepes növények védelme egyaránt hozzájárulhat ahhoz, hogy növényeink tavasszal ismét egészségesen fejlődjenek. A Nemzeti Élelmiszerlánc-biztonsági Hivatal (Nébih) Kertművelő programjának Tudástárába részletes tájékoztató került a növények téliesítéséről, amely gyakorlati tanácsokkal segíti a kertbarátokat a hideg időszakra való felkészülésben.
Ősz végén a kert növényei felkészülnek a téli nyugalmi időszakra. A tartós fagy, a hideg szél és a hirtelen hőmérséklet-változások azonban károsíthatják a dísznövényeket, különösen akkor, ha nem megfelelő körülmények között vészelik át a telet.
A téliesítés első lépése annak eldöntése, mely növények maradhatnak kint, melyeket kell védeni, és melyeket kell fagymentes helyre vinni. A télálló évelők és cserjék többsége a kertben is áttelelhet, a fagyérzékeny mediterrán növényekről, például a leanderről, a citromfáról vagy a trópusi murvafürtről azonban időben gondoskodni kell. A cserepes, fagyérzékeny növények beköltöztetését akkor érdemes megkezdeni, amikor az éjszakai hőmérséklet tartósan 5 °C körülire csökken, de mindenképpen még az első fagyok előtt. A pontos időzítés a növény fagytűrésétől függ, ezért mindig az adott faj igényeit vegyük figyelembe.
A szabadban maradó növények védelmének egyik egyszerű módja a talajtakarás. A növények töve köré terített lombkomposzt, fakéreg vagy más szerves takaróanyag mérsékli a talaj hőmérséklet-ingadozását, és védi a gyökérzónát. A fagyérzékenyebb növények föld feletti részeinek védelmére megfelelő takaróanyag is használható. Fontos, hogy a takarást a növény igényeihez igazítsuk, hiszen nem minden faj igényel azonos mértékű védelmet.
Külön figyelmet érdemelnek a balkonon és a teraszon tartott cserepes növények. A kisebb földtömeg miatt a gyökérlabda könnyebben átfagyhat, ezért a télálló növényeket is érdemes szélvédett helyre csoportosítani, a cserepeket pedig szükség esetén szigetelőanyaggal befedni. A vízelvezetésről sem szabad megfeledkezni, mert a pangó víz és a túlzottan nedves talaj a gyökerek károsodásához vezethet. Az örökzöld növényeknél fagymentes időszakokban ellenőrizzük a föld nedvességét, és szükség esetén mérsékelten öntözzünk.
Téliesítés során nem szükséges minden növényt visszavágni vagy eltávolítani. Sok évelő elszáradt részei védik a növény tövét, és menedéket nyújtanak a kert élővilágának is. A beteg, fertőzött részeket viszont érdemes eltávolítani, a késői, nitrogénben gazdag trágyázást pedig kerülni.
A növények téli felkészítése során érdemes a természetes igényeikhez igazodó megoldásokat választani, és hasznosítani a kertben keletkező szerves anyagokat. A megfelelő előkészületekkel csökkenthető a fagykárok kockázata, és hozzájárulhatunk ahhoz, hogy a kert növényei a következő szezonban is egészségesen fejlődjenek.
A témában további hasznos információk elérhetőek a Kertművelő program cikkében: https://kertmuvelo.hu/disznovenyek-teliesitese/ 

